
A Drosophila Atg6 szerepe a Notch jelátvitel szabályozásában

A receptor-mediált endocitózis fontos szerepet játszik jelátviteli folyamatok, köztük a Notch jelátvitel szabályozásában, a receptor és ligand molekulák internalizálásának, lebontásának és reciklizálásának a segítségével.
Munkám során az Atg6 szerepét vizsgáltam a Notch jelátvitel szabályozásában, amelynek az endocitózis szabályozásáért felelős szerepe az eddigi vizsgálatok alapján ellentmondásos.
A vizsgálatokhoz olyan D. melanogaster Atg6 RNSi és mutáns törzseket használtam, melyekben a mutációt illetve csendesítést csak az állatok szárnyában fejeztettük ki. Az állatok szárnya a csendesítés hatására látványosan torzul.
Az Atg6 csendesített fejlődő szárnyepidermisz sejtekben abnormális multivezikuláris és lamelláris testek találhatóak, amelyekről plazmamembrán-lokalizált HRP és DAB reakció segítségével megállapítottam, hogy azok endocitotikus eredetűek, tehát a késői endoszómák szintjén az endocitózis megreked. Ezt fluoreszcens markerek segítségével is igazoltam. Imaginális szárnykorongokban immunhisztokémiai eljárással megfestettem a Notch intra- és extracelluláris doménjét, valamint a Notch egy ligandját, a Deltát. Az Atg6 csendesített sejtekben ezeknek a fehérjéknek a mennyisége felszaporodik. Mivel ez utalt a jelátvitel felerősödésére is, ezért ezt Notch Response Element GFP transzgént is hordozó törzs segítségével is igazoltam.
Ezek alapján arra a következtetésre jutottam, hogy az Atg6 a Notch és a Delta felvételén és lebontásán keresztül szabályozza a Notch jelátvitelt.



